b'\n_START_ARTICLE_\n4. dr\xc5\xbeavni zbor Republike Slovenije\n_START_SECTION_\nPregled\n_START_PARAGRAPH_\nNa volitvah je zmagala Slovenska demokratska stranka (SDS) z 29\xc2\xa0% glasov in 29 poslanskimi sede\xc5\xbei. Zmagovita stranka je oblikovala vladajo\xc4\x8do koalicijo skupaj z 9 poslanci Nove Slovenije (NSi), Slovensko ljudsko stranko (SLS), ki je \xc5\xa1tela 7 poslancev, in Demokrati\xc4\x8dno stranko upokojencev (DeSUS) s 4 poslanci. V vladajo\xc4\x8di koaliciji je bilo skupaj 49 poslancev. Na strani opozicije pa so na za\xc4\x8detku mandatnega obdobja bile naslednje stranke: Liberalna demokracija Slovenije (LDS), ki je z 22\xc2\xa0% glasov zasedla drugo mesto na volitvah in je v parlamentu dobila 23 sede\xc5\xbeev, Socialni demokrati (SD, do 2. 4. 2005 ZLSD) z 10 sede\xc5\xbei in Slovenska nacionalna stranka (SNS) s 6 sede\xc5\xbei. Opozicijo je skupaj sestavljalo 39 poslancev._NEWLINE_Pribli\xc5\xbeno na polovici mandatnega obdobja (v za\xc4\x8detku leta 2007) je pri\xc5\xa1lo do sprememb v sestavi. Iz poslanske skupine LDS je najprej izstopil en poslanec, kasneje jih je izstopilo \xc5\xa1e 11. Poslanska skupina LDS je imela tako 11 \xc4\x8dlanov. Poslanci, ki so izstopili iz poslanske skupine LDS so se razli\xc4\x8dno organizirali. Sedem poslancev je delovalo v poslanski skupini nepovezanih poslancev, kasneje - oktobra 2007 pa so ustanovili novo poslansko skupino ZARES. \xc5\xa0tirje poslanci so prestopili v poslansko skupino SD, en poslanec pa je nadaljeval z opravljanjem poslanske funkcije kot nepovezan (samostojen) poslanec. \xc5\xa0tevilo poslancev v poslanski skupini SD se je tako pove\xc4\x8dano za \xc5\xa1tiri, poslanska skupina je \xc5\xa1tela 14 \xc4\x8dlanov. Januarja 2008 so iz poslanske skupine SNS izstopili trije poslanci, ki so kasneje - marca 2008 ustanovili novo poslansko skupino Lipa. Poleg tega je pri\xc5\xa1lo tudi do sprememb v sestavi poslanske skupine NSi, ko je junija 2008 izstopil en poslanec in nadaljeval z opravljanjem poslanske funkcije kot nepovezan poslanec.\n_START_SECTION_\nDelo\n_START_PARAGRAPH_\nDr\xc5\xbeavni zbor je imel v tem mandatu 41 rednih sej in 40 izrednih sej. Redne seje so skupaj trajale 224 dni, izredne pa 59 dni. V tem \xc4\x8dasu je Dr\xc5\xbeavni zbor sprejel en ustavni zakon, 148 zakonov, 319 zakonov o spremembah in dopolnitvah, 163 zakonov o ratifikaciji, 2 akta o notifikacijah, 4 avtenti\xc4\x8dne razlage zakonov, 1 poslovnik, 15 nacionalnih programov, 18 resolucij, 6 deklaracij, 42 odlokov, 484 sklepov, 13 prora\xc4\x8dunov in sorodnih aktov, odredil je 4 parlamentarne preiskave in sprejel 240 uradnih pre\xc4\x8di\xc5\xa1\xc4\x8denih besedil zakonov.'